[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 4.6.2007

SEC(2007) 733

ΕΓΓΡΑΦΟ ΕΡΓΑΣΙΑΣ ΤΩΝ ΥΠΗΡΕΣΙΩΝ ΤΗΣ ΕΠΙΤΡΟΠΗΣ Συνοδευτικό στην

Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 96/22/ΕΚ του Συμβουλίου περί απαγορεύσεως της χρησιμοποιήσεως ορισμένων ουσιών με ορμονική ή θυρεοστατική δράση και των β-ανταγωνιστικών ουσιών στη ζωική παραγωγή ΕΚΤΙΜΗΣΗ ΑΝΤΙΚΤΥΠΟΥ Αντ ί κτυπος της πρότασης στις επιχειρ ή σεις, και ιδ ί ως στις μικρομεσα ί ες επιχειρ ή σεις (ΜΜΕ) {COM(2007)292 final}

ΕΚΤΙΜΗΣΗ ΑΝΤΙΚΤΥΠΟΥ

Αντ ί κτυπος της πρότασης στις επιχειρ ή σεις, και ιδ ί ως στις μικρομεσα ί ες επιχειρ ή σεις (ΜΜΕ)

1. Τίτλος της πρότασησ

Οδηγίας του Ευρωπαϊκούς Κοινοβουλίου και του Συμβουλίου για την τροποποίηση της οδηγίας 96/22/ΕΚ του Συμβουλίου περί απαγορεύσεως της χρησιμοποιήσεως ορισμένων ουσιών με ορμονική ή θυρεοστατική δράση και των β-ανταγωνιστικών ουσιών στη ζωική παραγωγή

2. Αριθμός αναφοράς του εγγράφου

SANCO/2006/3368

3. Η προταση

Η πρόταση έχει στόχο:

1. την αφαίρεση των ζώων συντροφιάς από το πεδίο εφαρμογής της νομοθεσίας·

2. την πλήρη απαγόρευση της χρήσης της οιστραδιόλης 17β στα παραγωγικά ζώα·

3. την απλούστευση της νομοθεσίας.

4. Προσδιορισμός του προβλήματος

Όσον αφορά τα ζώα συντροφιάς, το άρθρο 2 στοιχείο α) της οδηγίας 96/22/EK του Συμβουλίου απαγορεύει ρητά την εμπορία των ουσιών που απαριθμούνται στον κατάλογο Α του παραρτήματος ΙΙ, με σκοπό τη χορήγησή τους σε ζώα «οποιουδήποτε είδους». Η λογική στην οποία βασίζεται η απαγόρευση των ουσιών για όλα τα είδη είναι ότι η κακή χρήση θα ήταν δυσκολότερη, αν δεν κυκλοφορούσε στην αγορά κανένα προϊόν που να επιτρέπεται για οποιοδήποτε είδος. Ωστόσο, η σύγκριση των τιμών και των παρουσιάσεων των προϊόντων που έχουν, π.χ., θυρεοστατική δράση και που προορίζονται για χρήση σε ζώα συντροφιάς δείχνει ότι η χρήση προϊόντων που προορίζονται για ζώα συντροφιάς π.χ. σε βοοειδή είναι οικονομικά ασύμφορη. Επιπλέον, οι εκθέσεις των κρατών μελών σχετικά με την εφαρμογή των εθνικών σχεδίων για τα κατάλοιπα, που πρέπει να καταρτίζονται σύμφωνα με την οδηγία 96/23/EK[1], δείχνουν ότι η παράνομη χρήση μπορεί μάλλον να συνδεθεί με την παράνομη παραγωγή ή εισαγωγή των ουσιών.

Επιπλέον, όσον αφορά τις θυρεοστατικές ουσίες, είναι απαραίτητο να ανακληθεί αυτή η απαγόρευση, ιδίως για να αποφευχθεί η άσκοπη ταλαιπωρία των σκύλων και των γατών λόγω υπερθυρεοειδισμού, που δεν μπορεί να αντιμετωπιστεί χωρίς τις προτεινόμενες αλλαγές στη νομοθεσία, επειδή δεν είναι δυνατόν να εγκριθεί στην Κοινότητα το απαραίτητο κτηνιατρικό φάρμακο.

Όσον αφορά την οιστραδιόλη 17β, η εκτίμηση κινδύνου στην οποία προέβη για την οιστραδιόλη 17β η επιστημονική επιτροπή κτηνιατρικών μέτρων για τη δημόσια υγεία (SCVPH) το 1999 σχετικά με τις πιθανές δυσμενείς επιπτώσεις που έχουν στην ανθρώπινη υγεία τα κατάλοιπα ορμονών στο κρέας βοοειδών και στα προϊόντα κρέατος βοοειδών (εκτίμηση που επανεξετάστηκε και επιβεβαιώθηκε το 2000 και το 2002) κατέληξε στο συμπέρασμα ότι υπάρχει σημαντική ποσότητα πρόσφατων στοιχείων που δείχνουν ότι η εν λόγω ουσία πρέπει να θεωρηθεί απόλυτα καρκινογόνος, διότι ευνοεί τη δημιουργία και την ανάπτυξη όγκων και ότι τα στοιχεία που είναι διαθέσιμα επί του παρόντος δεν επιτρέπουν την ποσοτική εκτίμηση του κινδύνου.

Η οδηγία 2003/74/EK του Συμβουλίου τροποποίησε την οδηγία 96/22/EK του Συμβουλίου για να μειώσει τις περιστάσεις υπό τις οποίες μπορεί να χορηγηθεί η οιστραδιόλη 17β για σκοπούς διαφορετικούς από την προώθηση της ανάπτυξης. Εξακολούθησαν να επιτρέπονται μόνο τρεις χρήσεις σε μεταβατική βάση και υπό αυστηρό κτηνιατρικό έλεγχο: η θεραπεία της εμβροχής ή της μομιοποίησης του εμβρύου στα βοοειδή, η θεραπεία της πυομήτρας στα βοοειδή (για λόγους καλής διαβίωσης των ζώων) και η πρόκληση οίστρου στα βοοειδή, τους ίππους και τα αιγοπρόβατα (άρθρο 5α). Η τελευταία χρήση έπρεπε να καταργηθεί σταδιακά έως τις 14 Οκτωβρίου 2006, ενώ για τις υπόλοιπες χρήσεις η Επιτροπή επρόκειτο να υποβάλει έκθεση τον Οκτώβριο του 2005.

Το άρθρο 11α της οδηγίας 96/22/EK του Συμβουλίου, όπως τροποποιήθηκε από την οδηγία 2003/74/EK του Συμβουλίου, απαιτεί την υποβολή έκθεσης σχετικά με την αναγκαιότητα της χρήσης της ορμόνης οιστραδιόλη 17β στην παραγωγή τροφίμων ζωικής προέλευσης. Τον Οκτώβριο του 2006 υποβλήθηκε από την Επιτροπή έκθεση σχετικά με τη διαθεσιμότητα κτηνιατρικών φαρμάκων εναλλακτικών προς εκείνα που περιέχουν οιστραδιόλη 17β ή εστεροειδή παράγωγά της, για τη θεραπεία της εμβροχής ή της μομιοποίησης του εμβρύου στα βοοειδή και για τη θεραπεία της πυομήτρας στα βοοειδή, έκθεση η οποία καταρτίστηκε από ανεξάρτητο επιστήμονα (στο εξής αναφέρεται ως «η έκθεση»)[2]. Η έκθεση καταλήγει στο συμπέρασμα ότι οιστραδιόλη 17β δεν έχει ουσιαστική σημασία για την παραγωγή τροφίμων ζωικής προέλευσης.

Η απλούστευση και η βελτίωση της συνοχής έχουν καίρια σημασία για την προώθηση της βελτίωσης της νομοθεσίας για την ανάπτυξη και την απασχόληση στην Ευρωπαϊκή Ένωση[3], πράγμα που αποτελεί έναν από τους κύριους βασικούς στόχους της Επιτροπής.

5. ΣΤΟΧΟΙ ΠΟΛΙΤΙΚΗΣ

Ο γενικός στόχος είναι να διατηρηθεί ένα υψηλό επίπεδο προστασίας των καταναλωτών με την απαγόρευση της χρήσης ορισμένων ουσιών στα παραγωγικά ζώα.

Συγχρόνως, πρέπει να ληφθούν υπόψη οι ακόλουθοι ειδικοί στόχοι:

- η εξασφάλιση της υγείας και της καλής διαβίωσης των ζώων με τη διαθεσιμότητα κτηνιατρικών φαρμάκων·

- η συνοχή με τις άλλες κοινοτικές πολιτικές, όπως η επικουρικότητα και η αναλογικότητα·

- η πρόθεση να απλουστευθεί και να βελτιωθεί η αναγνωσιμότητα της κοινοτικής νομοθεσίας.

6. Πολιτικές επιλογές και συνεπειες

Για να αντιμετωπιστούν αυτά τα ζητήματα στην παρούσα πρόταση, προσδιορίστηκαν οι ακόλουθες επιλογές:

1. Να μην προταθεί καμία αλλαγή στην ισχύουσα νομοθεσία.

Αυτό θα σήμαινε ότι θα αγνοούνταν οι ανάγκες καλής διαβίωσης των ζώων και οι συμβουλές της επιστημονικής επιτροπή κτηνιατρικών μέτρων για τη δημόσια υγεία (η οποία καταλήγει στο συμπέρασμα ότι υπάρχει σημαντική ποσότητα πρόσφατων στοιχείων που δείχνουν ότι η οιστραδιόλη 17β πρέπει να θεωρηθεί απόλυτα καρκινογόνος), καθώς επίσης και οι συμβουλές που περιέχονται στην έκθεση του ανεξάρτητου εμπειρογνώμονα σχετικά με την ανάγκη χρήσης της οιστραδιόλης 17β στη ζωική παραγωγή.

2. Να ανακληθεί και να αντικατασταθεί η υπάρχουσα οδηγία από άλλη νομοθετική πράξη και η συγχώνευση της εν λόγω πράξης με τον κανονισμό (ΕΟΚ) αριθ. 2377/90, που προβλέπει επίσης τον περιορισμό της χρήσης των ουσιών που έχουν ορμονική ή θυρεοστατική δράση και των β-ανταγωνιστικών ουσιών, με στόχο την απλούστευση της νομοθεσίας.

Αυτή η λύση εξετάστηκε διεξοδικά. Η ιδέα της συγχώνευσης της οδηγίας 96/22/EK με τον κανονισμό (ΕΟΚ) αριθ. 2377/90 απορρίφθηκε για νομικούς αλλά και για διαδικαστικούς και οργανωτικούς λόγους. Η επιλογή να ανακληθεί και να αντικατασταθεί η οδηγία 96/22/EK από άλλη νομοθετική πράξη φαίνεται, λαμβανομένου υπόψη του περιορισμένου εύρους των προτεινόμενων αλλαγών, δυσανάλογη και άσκοπη.

3. Να απαγορευθεί πλήρως η οιστραδιόλη 17β, με την κατάργηση του άρθρου 5α, και να προβλεφθεί εξαίρεση, στο άρθρο 2, για τη χρήση των θυρεοστατικών ουσιών στα ζώα συντροφιάς. Αυτή η λύση θα επέφερε αδικαιολόγητη πολυπλοκότητα και, επομένως, θα αντέβαινε στο αίτημα για απλούστευση της νομοθεσίας. Επίσης δεν λαμβάνει υπόψη τις εκθέσεις των κρατών μελών σχετικά με τις πηγές της παράνομης χρήσης.

4. Να απαγορευθεί πλήρως η οιστραδιόλη 17β, αλλά να περιοριστεί το πεδίο εφαρμογής της νομοθεσίας στα παραγωγικά ζώα.

Αυτή η λύση εξυπηρετεί αποτελεσματικότερα τους τρεις επιδιωκόμενους στόχους: πλήρης απαγόρευση της χρήσης της οιστραδιόλης 17β στα παραγωγικά ζώα, εξασφάλιση της διαθεσιμότητας θεραπευτικών αγωγών για τα ζώα συντροφιάς και ικανοποίηση του γενικού αιτήματος για απλούστερη νομοθεσία υπό από την προϋπόθεση ότι το υπάρχον νομικό πλαίσιο θα διατηρηθεί.

Όπως αναφέρθηκε προηγουμένως, η σύγκριση των τιμών και των παρουσιάσεων των προϊόντων που έχουν, π.χ., θυρεοστατική δράση και που προορίζονται για χρήση σε ζώα συντροφιάς δείχνει ότι η χρήση προϊόντων που προορίζονται για ζώα συντροφιάς σε βοοειδή είναι οικονομικά ασύμφορη. Επιπλέον, οι εκθέσεις των κρατών μελών σχετικά με την εφαρμογή των εθνικών σχεδίων για τα κατάλοιπα, που πρέπει να καταρτίζονται σύμφωνα με την οδηγία 96/23/EK[4], δείχνουν ότι η παράνομη χρήση μπορεί μάλλον να συνδεθεί με την παράνομη παραγωγή ή εισαγωγή των ουσιών, πράγμα που επιτείνεται από την αύξηση της σημασίας του Διαδικτύου και την ενίσχυση του διεθνούς εμπορίου. Οι ίδιες εκθέσεις αναφέρουν ότι κατά τα τελευταία πέντε και πλέον έτη δεν κατέστη δυνατόν να εντοπιστεί καμία παράνομη χρήση των στιλβενίων, των παραγώγων στιλβενίων, των αλάτων και των εστέρων τους.

Η σύγκριση των τιμών και των παρουσιάσεων των προϊόντων με θυρεοστατική δράση τα οποία προορίζονται για χρήση σε σκύλους και σε γάτες δείχνει ότι είναι οικονομικά ασύμφορο να χρησιμοποιούνται στα βοοειδή, για την παραγωγή κρέατος, προϊόντα προοριζόμενα για σκύλους και γάτες. Παραδείγματος χάριν, η χορήγηση της δραστικής ουσίας μεθιμαζόλη σε ποσότητα 600 mg ημερησίως σε βοοειδή επί 35 έως 56 ημέρες έχει ως συνέπεια, σύμφωνα με μελέτη του Burroughs και άλλων[5], αύξηση του ζωντανού βάρους κατά 0,181 kg ανά ζώο ημερησίως έναντι των ζώων-μαρτύρων. Αν χορηγούσε μεθιμαζόλη μέσω των δισκίων βάρους 5 mg που προορίζονται για ζώα συντροφιάς, ένας αγρότης θα χρειαζόταν 120 δισκία ανά ζώο ημερησίως. Αν η καθαρή τιμή αγοράς ανερχόταν περίπου στο ρεαλιστικό επίπεδο των 0,25 ευρώ ανά δισκίο, θα χρειάζονταν 30 ευρώ ανά ζώο ημερησίως. Για 56 ημέρες, το κόστος θα ανερχόταν σε 1.680 ευρώ ανά ζώο. Η προκύπτουσα αύξηση βάρους, ύψους μόλις 10,1 kg, θα κόστιζε στον αγρότη περίπου 166 ευρώ ανά kg ζωντανού βάρους. Αν η τρέχουσα τιμή για ένα σφάγιο βοοειδών είναι 400 ευρώ ανά 100 kg ή 4 ευρώ ανά kg, τα 10,1 kg θα ισούνταν με 40,40 ευρώ, δηλαδή περίπου με το ένα τεσσαρακοστό της επένδυσης στην ιατρική αγωγή.

Η επιλογή 4 θα επέτρεπε την έγκριση κτηνιατρικών φαρμάκων που περιέχουν στιλβένια, παράγωγα στιλβενίων, άλατα και εστέρες τους. Σήμερα δεν υπάρχει καμία ζήτηση για την έγκριση αυτών των προϊόντων. Ωστόσο, οι νέες εγκρίσεις πρέπει να συνεκτιμούν την πιθανότητα κακής χρήσης. Επομένως, οι παρουσιάσεις που είναι πιθανόν να χρησιμοποιηθούν καταχρηστικά μπορούν να απορρίπτονται ως μη σχεδιασμένες για χρήση σε ζώα συντροφιάς μόνο.

Το θέμα της πρότασης εμπίπτει στην αποκλειστική αρμοδιότητα της Κοινότητας από το 1981. Υπάρχει πάγια συναίνεση ότι το θέμα πρέπει να ρυθμίζεται σε κοινοτικό επίπεδο. Κατά συνέπεια, η αρχή της επικουρικότητας δεν εφαρμόζεται.

7. Ο αντικτυποσ στις επιχειρήσεις

Οι ιδιοκτήτες ζώων, οι κτηνίατροι, η βιομηχανία κτηνιατρικών φαρμάκων και οι αρχές των κρατών μελών που είναι αρμόδιες για την έγκριση των κτηνιατρικών φαρμάκων θα επηρεαστούν από την παρούσα πρόταση.

Όσον αφορά τις θυρεοστατικές ουσίες, η παρούσα πρόταση επιτρέπει στη φαρμακοβιομηχανία να ζητά επιτυχώς την έγκριση προϊόντων που περιέχουν θυρεοστατικές ουσίες για χρήση σε ζώα συντροφιάς. Διατηρεί επίσης στην αγορά τα προϊόντα που περιέχουν οιστραδιόλη 17β και τα οποία προορίζονται για ζώα συντροφιάς. Τα προϊόντα για ζώα συντροφιάς είναι μια αναπτυσσόμενη αγορά, διότι ο αριθμός των εκτρεφόμενων ζώων συντροφιάς αυξάνει, τα δε ζώα εκτρέφονται μέχρι τα γηρατειά τους. Ο υπερθυρεοειδισμός είναι συχνότερος στα ηλικιωμένα ζώα.

Κατά συνέπεια, η νομοθεσία που επιτρέπει την έγκριση κτηνιατρικών φαρμάκων για τα ζώα συντροφιάς θα έχει θετική επίδραση για τους ιδιοκτήτες, τους κτηνιάτρους και τη βιομηχανία κτηνιατρικών φαρμάκων.

Όσον αφορά την οιστραδιόλη 17β, η έκθεση (σελίδα 5) καταλήγει στο συμπέρασμα ότι « η μη διαθεσιμότητα οιστραδιόλης θα έχει ελάχιστη επίδραση στα οικονομικά των αγροκτημάτων/της βιομηχανίας, στις αποφάσεις των αγροτών και στην καλή διαβίωση των ζώων ». Κατά συνέπεια, η ανάκληση των προϊόντων που περιέχουν οιστραδιόλη 17β θα έχει μηδαμινή ή αμελητέα αρνητική επίπτωση στους αγρότες, στους κτηνιάτρους και στη βιομηχανία κτηνιατρικών φαρμάκων. Αυτό δεν αναμένεται να οδηγήσει σε αύξηση του κόστους θεραπείας. Μερικοί κτηνίατροι και αγρότες πρέπει να συνηθίσουν στη χρήση νέων προϊόντων για την αντιμετώπιση των αναπαραγωγικών διαταραχών. Οι αρχές των κρατών μελών που είναι αρμόδιες για την έγκριση των κτηνιατρικών φαρμάκων θα πρέπει να ενημερώσουν τις λίγες φαρμακοβιομηχανίες που διαθέτουν άδειες κυκλοφορίας για κτηνιατρικά φάρμακα που περιέχουν οιστραδιόλη 17β ότι οι εν λόγω άδειες κυκλοφορίας θα ανακληθούν. Η ενέργεια αυτή αποτελεί μέρος των συνήθων δραστηριοτήτων τους.

Οι προτεινόμενες αλλαγές θα συμβάλουν στην επίτευξη υψηλού επιπέδου προστασίας της ανθρώπινης υγείας.

Λαμβανομένων υπόψη των ανωτέρω, είναι απίθανο να έχει η πρόταση μετρήσιμα αποτελέσματα στην απασχόληση, στις επενδύσεις και στην ίδρυση νέων επιχειρήσεων ή στην ανταγωνιστικότητα των επιχειρήσεων. Αν υπάρξει μετρήσιμη επίδραση, αυτή θα είναι πιθανότατα θετική λόγω της αύξησης των επιχειρηματικών δραστηριοτήτων που αφορούν τα ζώα συντροφιάς. Κατά συνέπεια, η πρόταση δεν χρειάζεται να περιλαμβάνει μέτρα για να ληφθεί υπόψη η συγκεκριμένη κατάσταση των μικρομεσαίων επιχειρήσεων.

Η πρόταση δεν έχει καμία ιδιαίτερη γεωγραφική εστίαση ούτε κάποια ιδιαίτερη επίπτωση στις μικρές βιομηχανίες.

8. Διαβουλεύσεις

Η έκθεση βασίζεται στα εξής:

- σε στοιχεία από την επιστημονική βιβλιογραφία,

- σε στοιχεία που παρασχέθηκαν από τις ρυθμιστικές αρχές,

- σε μια έρευνα που διενεργήθηκε από 80 και πλέον κτηνιάτρους,

- σε πληροφορίες που παρασχέθηκαν από ειδικούς κτηνιάτρους και

- στην προσωπική εμπειρία του συντάκτη (δηλαδή της καθηγήτριας Hilary Dobson του πανεπιστημίου του Λίβερπουλ).

Οι συζητήσεις που έγιναν για την έκθεση στο πλαίσιο του Συμβουλίου τον Ιούλιο του 2006[6] είχαν την ακόλουθη έκβαση: τα κράτη μέλη ευχαρίστησαν τις υπηρεσίες της Επιτροπής για τη σφαιρική και εμπεριστατωμένη έκθεσή τους. Σχετικά με τον αντίκτυπο που θα έχει η μη διαθεσιμότητα οιστραδιόλης 17β «στη βιομηχανία παραγωγής τροφίμων ζωικής προέλευσης», η μεγάλη πλειονότητα των αντιπροσωπιών συμφώνησε με το συμπέρασμα ότι η μη διαθεσιμότητα οιστραδιόλης 17β θα έχει ελάχιστες οικονομικές επιπτώσεις όσον αφορά τα ζωικά είδη που εισέρχονται στην τροφική αλυσίδα[7]. Ωστόσο, τα κράτη μέλη ζήτησαν από την Επιτροπή να εξασφαλίσει τη διαθεσιμότητα οιστραδιόλης 17β και θυρεοστατικών ουσιών για τα ζώα που δεν προορίζονται να εισέλθουν στην τροφική αλυσίδα.

9. Περιληψη

Η πρόταση έχει στόχο:

1. την αφαίρεση των ζώων συντροφιάς από το πεδίο εφαρμογής της νομοθεσίας·

2. την πλήρη απαγόρευση της χρήσης της οιστραδιόλης 17β στα παραγωγικά ζώα·

3. την απλούστευση της νομοθεσίας.

Οι πολιτικές επιλογές που εξετάζονται στην εκτίμηση αντικτύπου είναι οι εξής:

1. Να μην προταθεί καμία αλλαγή στην ισχύουσα νομοθεσία.

2. Να ανακληθεί και να αντικατασταθεί η υπάρχουσα οδηγία από άλλη νομοθετική πράξη και η συγχώνευση της εν λόγω πράξης με τον κανονισμό (ΕΟΚ) αριθ. 2377/90, που προβλέπει επίσης τον περιορισμό της χρήσης των ουσιών που έχουν ορμονική ή θυρεοστατική δράση και των β-ανταγωνιστικών ουσιών, με στόχο την απλούστευση της νομοθεσίας.

3. Να απαγορευθεί πλήρως η οιστραδιόλη 17β με την κατάργηση του άρθρου 5α και με την πρόβλεψη εξαίρεσης, στο άρθρο 2, για τη χρήση των θυρεοστατικών ουσιών στα ζώα συντροφιάς. Αυτή η λύση θα επέφερε αδικαιολόγητη πολυπλοκότητα και, επομένως, θα αντέβαινε στο αίτημα για απλούστευση της νομοθεσίας. Επίσης, δεν λαμβάνει υπόψη τις εκθέσεις των κρατών μελών σχετικά με τις πηγές της παράνομης χρήσης.

4. Να απαγορευθεί πλήρως η οιστραδιόλη 17β, αλλά να περιοριστεί το πεδίο εφαρμογής της νομοθεσίας στα παραγωγικά ζώα.

Έπειτα από αξιολόγηση των παραπάνω εναλλακτικών επιλογών συνάγεται το συμπέρασμα ότι η επιλογή 4 εξυπηρετεί αποτελεσματικότερα τους τρεις επιδιωκόμενους ειδικούς στόχους: απαγόρευση της οιστραδιόλης 17β, διαθεσιμότητα θεραπευτικών αγωγών για τα ζώα συντροφιάς και ικανοποίηση του γενικού αιτήματος για απλούστερη νομοθεσία. Επιπλέον, εξακολουθεί να συμβάλει στην επίτευξη υψηλού επιπέδου προστασίας της ανθρώπινης υγείας.

[1] ΕΕ C 125 της 23.5.1996, σ. 10.

[2] SEC(2005)1303 της 11.10.2005.

[3] COM(2005)97 και COM(2005)535 τελικό.

[4] ΕΕ C 125 της 23.5.1996, σ. 10.

[5] Burroughs, W. Raun, A. Trenkle, A. Raun, N. (1960) Further observations upon the effects of methimazole upon feedlot performance and carcass characteristics of fattening beef cattle Journal of Animal Science 19:465-9.

[6] Έγγραφο 11303/ 06 AGRILEG 122 του Συμβουλίου της 5.7.2006.

[7] Οι αντιπροσωπίες της Μάλτας, των Κάτω Χωρών και της Πορτογαλίας δεν εκπροσωπήθηκαν, ενώ η αντιπροσωπία της Ισπανίας διατύπωσε επιφύλαξη εξέτασης.